钦定古今图书集成/历象汇编/庶征典/第095卷 > 《效古二首》唐·储光羲
## 钦定古今图书集成/历象汇编/庶征典/第095卷 > 《效古二首》唐·储光羲

“晨登凉风台，暮走邯郸道。”曜灵何赫烈，四野无青草。
大军北集燕，天子西居镐。妇人役州县，丁男事征讨。
老幼相别离，哭泣无昏早。穑稼既殄绝，川泽复枯槁。
旷哉远此忧，冥冥商山皓。

东风吹大河，河水如倒流。河洲尘沙起，有若黄云浮。
赪霞烧广泽，洪曜赫高丘。野老泣相语，无地可荫休。
翰林有客卿，独负苍生忧。中夜起踯躅，思欲献厥谋。
君门峻且深，踠足空夷犹。